ET Euroopa Liidu Teataja C 140/18

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase muutmistaotluse avaldamine

2012/C 140/06

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

MUUTMISTAOTLUS

NÕUKOGU MÄÄRUS (EÜ) nr 510/2006

MUUTMISTAOTLUS VASTAVALT ARTIKLILE 9

„WACHAUER MARILLE”

EÜ nr: AT-PDO-0117-1473-29.06.2011

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod —  Seos geograafilise piirkonnaga — ☒ Märgistus —  Riiklikud nõuded — ☒ Muud (kontrolliasutus)

2. Muudatus(t)e liik:

—  Koonddokumendi või kokkuvõtte muutmine — ☒ Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

3.1. Toote kirjeldus:

Kirjelduse parandus ja selgitus:

Tegemist on traditsiooniliselt Wachau aprikoosikasvatajate ja kohalikes aprikoosipuudele spetsialiseerunud arboreetumides ajavahemikul 1900–1960 valikuliselt aretatud ja kasvatatud puuviljadega, mille kuju on koonusjas („Kegelmarillen”), ovaalne („Ovalmarillen” või „Rosenmarillen”) või ananassi moodi („Ananasmarillen”); eelkõige kasvatatakse piirkonnas tüüpilist sorti „Klosterneuburger” (koonusjas).

Koonusjad aprikoosid „Kegelmarillen”: keskmise suurusega vilja keskmine kaal on 45–60 g, erikaal enamasti rohkem kui 1,0. Kuju on koonusjas või teravatipuline. Viljakesta põhivärvus on meekollane, pool või rohkem viljakestast on punase, sageli ka pruuni varjundiga või punasetäpiline.

Põhitunnused: koonusjas, ühelt poolt väiksem, sügavpunase varjundiga. Viljaliha on ühtlaselt oranž kuni punakasoranž, tihke ja mahlakas, ei muutu jahuseks.

„Ovalmarillen” (või „Rosenmarillen”): keskmise kuni suure vilja keskmine kaal on 40–65 g, erikaal enamasti alla 1,0. Kuju on keskmiselt ümarate külgedega ovaalne või väga ümmargune. Viljakest on oranži värvi, veidi udemeline, päikesepoolsel küljel kuni poole kesta ulatuses punakas või punasetäpiline. Põhitunnused: viljad on ovaalse kujuga ja kollakasoranži põhivärvi, millel on ilus punakas varjund.

„Ananasmarillen”: vilja suurus vaheldub klimbisuuruse aprikoosi (Knödelmarille) ja hariliku suure aprikoosi suuruse vahel, vilja keskmine suurus on 30–70 g, erikaal enam-vähem 1,0. Vilja kuju on väga ümmargune. Viljakest on üleni udemetega kaetud, keskmist kollast värvi, sageli kergelt punakas või punasetäpiline.

Põhitunnused: aprikoosile iseloomulikku kollast värvi ümarad viljad, ilma punase varjundita või kergelt punakas.

Aprikoosi „Wachauer Marille” puhul on märkimisväärne vilja suur pektiini-, happe- ja suhkrusisaldus.

Põhjendus:

Aprikoosi „Wachauer Marille” ainulaadset kvaliteeti on ikka peetud piirkondliku kliima ja pinnase ning üle 100 aasta pikkuse kasvatustraditsiooni tulemuseks. Nii on kaitstud päritoluga aprikoosina „Wachauer Marille” kirjeldatud üksnes selliste sortide ainulaadse maitse ja aroomiga vilju, mis on „traditsiooniliselt Wachau aprikoosikasvatajate ja kohalikes aprikoosipuudele spetsialiseerunud arboreetumides ajavahemikul 1900–1960 valikuliselt aretatud ja kasvatatud”. Osaliselt esialgses spetsifikaadis olemasoleva, osaliselt täiendava sõnastusega tuleb eksitamatult väljendada seda, et nimetust „Wachauer Marille” tohib kasutada üksnes selliste aprikoosisortide puhul, mida on kõnealusel ajavahemikul kasvatatud määratletud geograafilises piirkonnas ning mis vastavad ettenähtud kujule. Hiljuti üksikult istutatud nn uusi sorte (nt prantsuse ja kalifornia sordid) ei saa võrrelda vastupidavate, piirkonnale iseloomulike sortidega. Kirjelduse täpsustusega aidatakse täita tarbijate poolt aprikoosi kvaliteedile esitatavaid ootusi, aga ka „Wachauer Marille” aprikoosi erilisust ja head mainet.

3.2. Geograafiline piirkond:

Seniseid vastavasisulisi andmeid on vaja täpsustada ning neile lisada veel kahe haldusüksuse nimed:

Wachau piirkond-Mautern-Krems. Piirkond hõlmab ala metsapiirkonna (Waldviertel) lõunaservast piki Doonau jõge kuni Dunkelsteinerwaldi metsa põhjaosani. Aprikoosi „Wachauer Marille” kasvatuspiirkond hõlmab järgmisi omavalitsusüksusi: Aggsbach-Markt, Albrechtsberg, Bergern Dunkelsteinerwaldi metsas, Droß, Dürnstein, Emmersdorf, Furth, Gedersdorf, Krems, Maria-Laach, Mautern, Mühldorf, Paudorf, Rohrendorf bei Krems, Rossatz-Arnsdorf, Schönbühel-Aggsbach, Senftenberg, Spitz, Stratzing, Weinzierl am Wald ja Weißenkirchen.

Põhjendus:

Omavalitsusüksuste loetelu (v.a Schönbühel-Aggsbach ja Emmersdorf) moodustas juba esialgse taotluse olulise koostisosa; selle kokkuvõttesse ülevõtmine on seega üksnes selgituseks. Nüüd lisatud Schönbühel-Aggsbachi ja Emmersdorfi omavalitsusüksused ei kuulunud kuni reorganiseerimiseni taotluse esitanud ühenduse vastutus- ja haldusalasse ning seega jäid nende nimed esialgse taotluse loetelust välja. Mõlemad omavalitsusüksused asuvad aga Wachau piirkonnas, kus on samad aprikoosi kasvatamise traditsioonid ja samasugused klimaatilised eritingimused nagu ülejäänud nimetatud omavalitsusüksustes, mistõttu on õigustatud nende nimede lisamine määratletud tootmispiirkonna hulka.

3.3. Päritolutõend:

Kuna seni puudusid spetsifikaadis viited päritolutõendile, peeti vajalikuks lisada andmed toote jälgitavuse kohta:

Toote jälgitavus tagatakse järgmiste meetmetega:

— andmed kasvatusalade kohta;

— andmed istutatud sortide kohta;

— andmed saagikoguste kohta;

— kaitstud päritolunimetusega toodete eraldamine muudest kui kaitstud päritolunimetusega toodetest saagi eraldi kohtades (muudest toodetest eraldi) hoidmise ja koristusmahutite märgistamise abil.

3.4. Tootmismeetod:

Lausest „Taimmaterjali kasvatavad kohalikud puukoolid või aprikoosikasvatajad ise” jäetakse välja mõiste „kohalik”.

Põhjendus:

Sõna „kohalik” väljajätmine ei mõjuta sordiomadusi, kuid võimaldab taimmaterjali kasvatamiseks kasutada ka muid kui piirkondlikke puukoole.

Lause „Pookealustena kasutatakse eelkõige kohalike mullaoludega kohanenud aprikoosiseemikuid, haralisi ploomipuid (mürobalaan) ja eri ploomipuid.” asendatakse järgmisega:

„Pookealustena kasutatakse eelkõige kohalike mullaoludega kohanenud aprikoosiseemikuid, haralisi ploomipuid (mürobalaan) ja mitmesuguseid muid sobivaid Prunus L. liike.”

Põhjendus:

Kuna aprikoosikasvatajad otsivad pidevalt sobivamaid pookealuseid, ei peaks taimmaterjali kasutamise puhul valikut piirama vaid eri ploomipuudega; katsetegevuseks ja tõestatud sobivuse korral ka praktiliseks kasvatustööks tuleks kasutada kõiki Prunus L. liike.

Lause „Levinud on meetrise tüve ja ümmarguse, püramiidi- või peekrikujulise võraga põhitaime tüüp (taime suurus 5–7 m × 4–6 m, 250–500 taime/ha)” asendatakse järgmisega:

„Levinud on ümmarguse, (püramiidi- ja peekrikujulise võraga) põhitaime tüüp; esineb ka pikliku võraga taimi.”

Põhjendus:

Kuna püramiidi- ja peekrikujuline võra on ümmarguse võra liigid, osutatakse neile nüüdsest selgituseks ümmarguse võra mõiste järel sulgudes. Aprikoosipuude viljelusviisides võimalike ratsionaliseerimisvõtete kasutamiseks on nüüdsest lisaks lubatud ka pikliku võraga taimed (nt spaleeride puhul), seda enam, et vilja kvaliteet ei sõltu sellest, kas viljapuude oksad on pügatud ümmarguse või pikliku võra vormi. Mõiste „meetrine tüvi” ja sulgudes lauseosa „(taime suurus 5–7 m × 4–6 m, 250–500 taime/ha)” jäetakse täielikult välja. Seni ettenähtud suhteliselt suurte taimevahede puhul olid nõutavad tugevakasvulised pookealused, et täita kasutada olevat kasvupinda kuni 8 m kõrguste suurevõraliste puudega. Suhteliselt kõrge meetrine tüvi andis puude kõrgusele veelgi lisa. Viljelusvõtete teostamine, nagu okste lõikamine, aga eriti koristusperioodil mitu korda vajalik aprikooside korjamine, on kõrge võraga puude puhul väga keeruline. Madalatüveliste ja väiksema võraga viljapuude kasvatamiseks on vaja aeglasema kasvuga pookealuseid, mille istutuskaugused ei pea olema väga suured. Kõrge võraga puud olid vajalikud pikka aega aprikoosiistandustes tavapäraste aluskultuuridena (nt kartul) kasvatatud taimede jaoks; tänapäeval neid kultuure enam ei kasvatata. Taimevahede piirangu tühistamine ei kahjusta aprikooside kvaliteeti.

9. lisas (oluline osa) esitatud Austria kontrollitud looduslähedase puuviljakasvatuse suunised enam ei kehti. Sellega seotud lause „Puude kasvatamine ja hooldamine toimub vastavalt kehtivatele integreeritud põllumajandustootmise meetoditele” asendatakse järgmisega:

„Puid kasvatatakse ja hooldatakse säästvate põllumajandustavade kohaselt kõrgekvaliteediliste aprikooside tootmise eesmärgil”.

Taotluse esitamise ajal hõlmas ÖPUL-programm (Austria programm keskkonnasõbraliku, ekstensiivse ja looduslikke elupaiku kaitsva põllumajanduse soodustamiseks) pindalatoetuste süsteemi „Integreeritud puuviljatootmine”, mille kohta anti igal aastal välja kohandatud suunised. Lähemal ajal on ette näha kõnealuse programmi ja sellega seotud suuniste koostamise lõpetamist ning tegelikult ei edendatud ÖPUL-suuniste sätetega Wachau aprikoosipuude kasvatamist. Näitena olgu nimetatud toetuse saamise tingimus „haljastatud pinnas”: leethiirte massiline paljunemine tingis paljude viljapuude hävimise ja apopleksia. Möödunud sajandi aprikoosikasvatuse andmetest ilmneb, et puudealune maapind oli traditsiooniliselt üles haritud, kuna sellisel pinnal leethiired ei elune. Viimasel kahel aastakümnel on tänu mehhaniseerimisele olnud võimalik teha saagikoristustöid haljastatud pinnasel – nii on pinnas kindel isegi vihmasel koristusajal. Pärast koristust haritakse pinnast uuesti. See on kasulik meede, et sageli väga kuiva augustikuu jooksul varustada aprikoosipuid toitainetega. Senise integreeritud programmi kohaselt ei ole selline mullaharimisviis võimalik.

Lisaks sellele on Austria põllumajanduses üldiste õigusaktide (hea põllumajandustava) kohaselt lubatud üksnes selline toiduainete tootmine, millega on tagatud tarbijate ja keskkonna täielik ohutus. Selliste sätete kohaldamisest piisab, et kvaliteet ei halveneks.

Lause „Igatahes jäetakse muru alates juuli algusest alles, et saagikoristuse ajal oleks olemas kindel pinnas” jäetakse täielikult välja, kuna sellel ei ole mõju toote omadustele.

Välja jäetakse lõik „Kahjurid ja haigused ei ole pidev probleem, mistõttu vastavaid meetmeid on vaja võtta vaid aeg-ajalt. Enamikus istandustes ei võeta üldse mingeid taimekaitsemeetmeid. Alates oktoobri lõpust tehakse hariliku külmavaksiku (Operophtera brumata) tõrjet liimiribade abil. Kooreüraskeid kogutakse alkoholilõksudesse. Aprikoosi vilju ei kahjusta ükski kahjur. Keemiline umbrohutõrje ei ole tavaline ega vajalik.”

Põhjendus:

Uute kahjurite ja haiguste esinemine tingib korrapäraste tõrjemeetmete vajaduse. Umbrohutõrje uuematest kogemustest ilmneb, et aprikoosipuude toitainete ja veega varustamise jaoks on umbrohutõrje oluline – olgu see keemiline või mehhaaniline.

Lause „Saagist 70 % turustatakse puuviljatööstusühingute ja hulgikaupmeeste kaudu ning ligikaudu 30 % otseturustuse teel tootmiskohas või tänavakaubanduses” asendatakse järgmisega:

„Põhiosa saagist müüakse otseturustuse teel tootmiskohas või tänavakaubanduses. Lisaks sellele turustatakse ja müüakse töödeldud ja käideldud toodangut.”

Põhjendus:

Turustuskanalid on vahepeal muutunud, nii et praegu müüakse suurem osa saagist tootmiskohas või tänavakaubanduses ning mitte nii nagu varem, kui puuviljatööstusühingu ja kaubanduse kaudu müüdi 70 % saagist.

3.5. Märgistus:

Lause „Kaubandusse saadetakse ühtse etiketiga varustatud laastudest puuviljakorvid” jäetakse välja.

Põhjendus:

Turuleviidava toote visuaalset külge (pakendid, reklaamiartiklid jne) on vaja pidevalt kohandada, et see oleks tarbijatele huvipakkuv ning edastaks vastavat kuvandit. Turunõuetele paindliku reageerimise tagamiseks loobutakse ühtse etiketi nõudest.

3.6. Kontrolliasutus:

Kontrolliasutus teeb kontrolle kaitstud päritolunimetustega toodete standardkontrolliprogrammi ja kaitstud päritolunimetusega toote „Wachauer Marille” sellise kontrollikava alusel, mille kontrolliasutus koostab kaitstud päritolunimetusega toote „Wachauer Marille” kontrollimiseks standardkontrolliprogrammi raames.

SGS Austria Controll-Co. GmbH Diefenbachgasse 35 1150 Wien ÖSTERREICH Tel +43 151225670 Faks +43 151225679 E-post: sgs.austria@sgs.com

Põhjendus:

Õigusaktide muudatused, millega nähakse muu hulgas ette kaitstud päritolunimetuste kontrollisüsteemi muudatus, mille kohaselt ametlikke kontrolle ei tee enam liidumaa valitsusjuht (Landeshauptmann), vaid tunnustatud erakontrolliasutused.

KOONDDOKUMENT

NÕUKOGU MÄÄRUS (EÜ) nr 510/2006

„WACHAUER MARILLE”

EÜ nr: AT-PDO-0117-1473-29.06.2011

KGT ( ) KPN ( X )

1. Nimetus:

„Wachauer Marille”

2. Liikmesriik või kolmas riik:

Austria

3. Põllumajandustoote või toidu kirjeldus:

3.1. Toote liik:

Klass 1.6. Puuviljad, köögiviljad ja teraviljad töötlemata ja töödeldud kujul.

3.2. Toote kirjeldus, mida punktis 1 esitatud nimetus tähistab:

Tegemist on traditsiooniliselt Wachau aprikoosikasvatajate ja kohalikes aprikoosipuudele spetsialiseerunud arboreetumides ajavahemikul 1900–1960 valikuliselt aretatud ja kasvatatud puuviljadega, mille kuju on koonusjas („Kegelmarillen”), ovaalne („Ovalmarillen” või „Rosenmarillen”) või ananassi moodi („Ananasmarillen”);

Eelkõige kasvatatakse piirkonnas tüüpilist sorti „Klosterneuburger” (koonusjas).

Koonusjad aprikoosid „Kegelmarillen”: keskmise kuni suure vilja keskmine kaal on 40–65 g, erikaal enamasti alla 1,0. Kuju on koonusjas või teravatipuline. Viljakesta põhivärvus on meekollane, pool või rohkem viljakestast on punaka, sageli ka pruunika varjundiga või punasetäpiline.

Põhitunnused: koonusjas, ühelt poolt väiksem, sügavpunase varjundiga. Viljaliha on ühtlaselt oranž kuni punakasoranž, tihke ja mahlakas, ei muutu jahuseks.

„Ovalmarillen” (või „Rosenmarillen”): keskmise kuni suure vilja keskmine kaal on 40–65 g, erikaal enamasti alla 1,0. Kuju on keskmiselt ümarate külgedega ovaalne või väga ümmargune. Viljakest on oranži värvi, veidi udemeline, päikesepoolsel küljel kuni poole kesta ulatuses punakas või punasetäpiline. Põhitunnused: viljad on ovaalse kujuga ja kollakasoranži põhivärvi, millel on ilus punakas varjund.

„Ananasmarillen”: vilja suurus vaheldub klimbisuuruse aprikoosi (Knödelmarille) ja hariliku suure aprikoosi suuruse vahel, vilja keskmine suurus on 30–70 g, erikaal enam-vähem 1,0. Kuju on väga ümmargune. Viljakest on üleni udemetega kaetud, keskmist kollast värvi, sageli kergelt punakas või punasetäpiline.

Põhitunnused: aprikoosile iseloomulikku kollast värvi ümarad viljad, ilma punase varjundita või kergelt punakas.

3.3. Tooraine (üksnes töödeldud toodete puhul):

—

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

—

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

—

4. Geograafilise piirkonna täpne määratlus:

Wachau piirkond-Mautern-Krems. Piirkond hõlmab ala metsapiirkonna (Waldviertel) lõunaservas piki Doonau jõge kuni Dunkelsteinerwaldi metsa põhjaosani. Aprikoosi „Wachauer Marille” kasvatuspiirkond hõlmab järgmisi haldusüksusi: Aggsbach-Markt, Albrechtsberg, Bergern Dunkelsteinerwaldi metsas, Droß, Dürnstein, Emmersdorf, Furth, Gedersdorf, Krems, Maria-Laach, Mautern, Mühldorf, Paudorf, Rohrendorf bei Krems, Rossatz-Arnsdorf, Schönbühel-Aggsbach, Senftenberg, Spitz, Stratzing, Weinzierl am Wald ja Weißenkirchen.

5. Seos geograafilise piirkonnaga:

5.1. Geograafilise piirkonna eripära:

Mitmete klimaatiliste tingimuste kokkupuutealal (Pannonia ja Waldvierteli piirkondade kliima, Doonau vahetu lähedus) on eelkõige aprikooside valmimisajal päeva- ja öötemperatuuride erinevus väga suur. Ajalooliste dokumentide alusel on tõendatud, et nimetust „Marille” on kõnealuses piirkonnas kasutatud juba alates 1509. aastast. 1890. aastal hakati Wachau piirkonnas lisaks viinamarjadele ja linale üha enam kasvatama aprikoose kui rohket saaki andvat puuvilja. Kõnealuste viljapuude pookealustena kasutati konkreetse sordi valikuliselt aretatud ja väljavalitud taimmaterjali. Sellest ajast alates on aprikoosikasvatus Wachau piirkonna oluline tegevusvaldkond. Kevadeti annavad maastiku üldilmes tooni õitsevad aprikoosipuud – nii on Wachau sel aastaajal turistide magnet.

5.2. Toote eripära:

Puuviljaline maiste ja lõhn, suur suhkru-, happe- ja pektiinisisaldus.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Aprikoosi „Wachauer Marille” ainulaadset kvaliteeti on ikka peetud piirkondliku kliima ja pinnase ning üle 100 aasta pikkuse kasvatustraditsiooni tulemuseks. Eriline kliima mõjub vahetult viljade maitse, lõhna ja koostisainete kujunemisele.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.patentamt.at/Markenschutz/Schutzrechte/Herkunftsangabe/

(1) ELT L 93, 31.3.2006, lk 12.